CELEX: 32018D0457
Language: hr
Date: 2018-03-13 00:00:00
Title: Provedbena odluka Vijeća (EU) 2018/457 od 13. ožujka 2018. kojom se Republici Latviji odobrava uvođenje posebne mjere odstupanja od članka 193. Direktive 2006/112/EZ o zajedničkom sustavu poreza na dodanu vrijednost

20.3.2018   
            
            
               HR
            
            
               Službeni list Europske unije
            
            
               L 77/14
            
         PROVEDBENA ODLUKA VIJEĆA (EU) 2018/457
   od 13. ožujka 2018.
   kojom se Republici Latviji odobrava uvođenje posebne mjere odstupanja od članka 193. Direktive 2006/112/EZ o zajedničkom sustavu poreza na dodanu vrijednost
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395.,
   uzimajući u obzir prijedlog Europske komisije,
   budući da:
   
               (1)
            
            
               Na temelju članka 193. Direktive 2006/112/EZ, svaki porezni obveznik koji obavlja oporezivu isporuku robe ili usluga, prema općem pravilu, dužan je poreznim tijelima plaćati porez na dodanu vrijednost (PDV).
            
         
               (2)
            
            
               Na temelju članka 199.a stavkom 1. točkom (h) Direktive 2006/112/EZ države članice mogu odrediti da je osoba odgovorna za plaćanje PDV-a na isporuke igraćih konzola porezni obveznik kojemu su one isporučene („mehanizam prijenosa porezne obveze”). Latvija ne iskorištava tu mogućnost iako primjenjuje prijenos porezne obveze na isporuke tablet računala i prijenosnih računala na temelju članka 199.a stavka 1. točke (h) te Direktive.
            
         
               (3)
            
            
               Zbog povećanja prijevara u sektoru igraćih konzola u Latviji, Latvija bi htjela uvesti mehanizam prijenosa porezne obveze na domaće isporuke igraćih konzola.
            
         
               (4)
            
            
               Na temelju članka 199.a stavka 1. Direktive 2006/112/EZ mehanizam prijenosa porezne obveze može se primjenjivati do 31. prosinca 2018., u najkraćem trajanju od dvije godine. Budući da uvjet o dvogodišnjem razdoblju nije ispunjen, Latvija ne može primijeniti mehanizam prijenosa porezne obveze na temelju članka 199.a stavka 1. točke (h) Direktive 2006/112/EZ.
            
         
               (5)
            
            
               Dopisom evidentiranim pri Komisiji 15. studenoga 2017. Latvija je zatražila odobrenje za primjenu posebne mjere odstupanja od članka 193. Direktive 2006/112/EZ kako bi se za primatelje isporuka igraćih konzola uvela obveza plaćanja PDV-a.
            
         
               (6)
            
            
               U skladu s člankom 395. stavkom 2. Direktive 2006/112/EZ Komisija je dopisom od 23. studenoga 2017. ostale države članice obavijestila o zahtjevu Latvije. Komisija je dopisom od 24. studenoga 2017. obavijestila Latviju da ima sve informacije potrebne za razmatranje zahtjeva.
            
         
               (7)
            
            
               Prema informacijama koje je dostavila Latvija, nakon uvođenja mehanizma prijenosa porezne obveze za isporuke mobilnih telefona, tablet računala, prijenosnih računala i uređaja s integriranim krugom, povećao se broj prijevara u području PDV-a u vezi s isporukama igraćih konzola. Igraće konzole su posebno podložne prijevarama u području PDV-a s obzirom na to da su relativno male veličine, imaju relativno visoku vrijednost i imaju dobro razvijeno tržište na internetu. Latvija je navela da je uvela niz konvencionalnih mjera borbe protiv prijevara u području PDV-a. Neovisno o tome Latvija smatra da je potrebno uvesti mehanizam prijenosa porezne obveze za isporuke igraćih konzola kako bi se spriječio gubitak prihoda od PDV-a za javni proračun.
            
         
               (8)
            
            
               Stoga, da bi se spriječila utaja poreza, Latviji bi trebalo u ograničenom trajanju odobriti primjenu mehanizma prijenosa porezne obveze na isporuke igraćih konzola.
            
         
               (9)
            
            
               Posebna mjera nema negativnih učinaka na vlastita sredstva Unije koja proizlaze iz PDV-a,
            
         DONIJELO JE OVU ODLUKU:
   Članak 1.
   Odstupajući od članka 193. Direktive 2006/112/EZ, za isporuke igraćih konzola Latviji se odobrava određivanje primatelja isporuke kao osobe koja je poreznim tijelima dužna platiti PDV.
   Članak 2.
   Ova Odluka proizvodi učinke od dana priopćenja.
   Ova Odluka prestaje važiti 31. prosinca 2018.
   Članak 3.
   Ova je Odluka upućena Republici Latviji.
   
      Sastavljeno u Bruxellesu 13. ožujka 2018.
      
         
            Za Vijeće
         
         
            Predsjednik
         
         V. GORANOV
      
   
   
      (1)  SL L 347, 11.12.2006., str. 1.